Official Journal L 094 , 14/04/2000 P. 0006 - 0009



Ir-Regolament tal-Kunsill (KE) Nru 764/2000 ta' l-10 ta' April 2000 dwar l-implimentazzjoni ta' miżuri biex tissaħħaħ aktar l-għaqda doganali bejn il-KE u t-Turkija IL-KUNSILL TA' L-UNJONI EWROPEA, Wara li kkunsidra t-Trattat li jwaqqaf il-Komunità Ewropea, u partikularment l-Artikolu 308 tiegħu, Wara li kkunsidra l-proposta mill-Kummissjoni [1], Wara li kkunsidra l-opinjoni tal-Parlament Ewropew [2], Billi: (1) Il-Kunsill Ewropew tal-Lussemburgu, fit-12 u t-13 ta' Diċembru 1997 ikkonferma li r-Repubblika tat-Turkija kienet magħżula biex issir membru ta' l-Unjoni Ewropea. (2) Fl-4 ta' Marzu 1998 il-Kummissjoni bagħtet lill-Kunsill komunikazzjoni msemmija "Strateġija Ewropea għat-Turkija: l-ewwel proposti operattivi tal-Kummissjoni" biex tħejji lit-Turkija biex issir membru. (3) Il-Kunsill Ewropew ta' Cardiff, fil-15 u s-16 ta' Ġunju 1998 laqa' l-komunikazzjoni tal-Kummissjoni bħala waħda tajba biex jiżviluppaw u jimxu 'l quddiem ir-relazzjonijiet bejn l-Unjoni Ewropea u t-Turkija. (4) Il-Kummissjoni ntalbet mill-Kunsill Ewropew ta' Cardiff biex tagħmel il-proposti meħtieġa għall-implimentazzjoni ta' l-istrateġija Ewropea. (5) Il-Kunsill Ewropew ta' Cardiff wera li l-istrateġija Ewropea kienet tenħtieġ appoġġ finanzjarju. (6) Il-konklużjonijiet tal-laqgħa tal-Kunsill tat-13 ta' Settembru 1999 semmew l-għajnuna finanzjarja għat-Turkija. (7) Minn meta l-għaqda doganali bejn il-KE u t-Turkija ġiet fis-seħħ fil-31 ta' Diċembru 1995 it-Turkija kienet qed tmexxi 'l quddiem riformi ekonomiċi. (8) Il-Kunsill Ewropew ta' Helsinki, ta' l-10 u l-11 ta' Diċembru 1999 stqarr li t-Turkija kienet Stat kandidat maqtugħ li jingħaqad ma' l-Unjoni fuq il-bażi ta' l-istess kriterji kif applikati għall-Istati kandidati l-oħra. (9) Id-dispożizzjonijiet ta' dan ir-Regolament huma msejsa fuq ir-rispett għall-prinċipji demokratiċi, l-istat tad-dritt, id-drittijiet tal-bniedem u l-libertajiet fundamentali, u r-rispett għal-liġi internazzjonali, li fuqhom hija mibnija l-politika tal-Komunità Ewropea u ta' l-Istati Membri tagħha. (10) Il-Komunità tagħti importanza kbira li t-Turkija jenħtiġilha ttejjeb u ġġib 'il quddiem il-prattika demokratika tagħha u r-rispett għad-drittijiet fundamentali tal-bniedem, u li ddaħħal aktar mill-qrib lis-soċjetà ċivili f'dak il-proċess. (11) Bil-għan li jiżviluppaw relazzjonijiet mill-qrib bejn dak il-pajjiż u l-Unjoni Ewropea, il-Parlament Ewropew adotta għadd ta' riżoluzzjonijiet dwar l-importanza tar-rispett għad-drittijiet tal-bniedem fit-Turkija, fosthom: tat-13 ta' Diċembru 1995 dwar il-qagħda tad-drittijiet tal-bniedem fit-Turkija [3]; tas-17 ta' Settembru 1998 dwar ir-rapporti tal-Kummissjoni fuq l-iżviluppi fir-relazzjonijiet mat-Turkija mad-dħul fis-seħħ ta' l-għaqda doganali [4]; tat-3 ta' Diċembru 1998 dwar il-komunikazzjoni mill-Kummissjoni lill-Kunsill u lill-Parlament Ewropew għal aktar żvilupp fir-relazzjonijiet mat-Turkija, u dwar il-Komunikazzjoni mill-Kummissjoni lill-Kunsill, imsejħa "Strateġija Ewropea għat-Turkija: l-ewwel proposti operattivi tal-Kummissjoni" [5]; u tas-6 ta' Ottubru 1999 dwar il-qagħda tar-relazzjonijiet bejn it-Turkija u l-Unjoni Ewropea. (12) Ammont ta' referenza finanzjarja, skond fit-tifsira tal-punt 34 tal-Ftehim Interistituzzjonali tas-6 ta' Mejju 1999 bejn il-Parlament Ewropew, il-Kunsill u l-Kummissjoni [6], qiegħed ma' dan ir-Regolament għal matul iż-żmien kollu tal-programm, bħala parti mill-qafas finanzjarju tul is-snin ta' l-allokazzjonijiet għall-Mediterran, u dan mingħajr ħsara għas-setgħat ta' l-awtorità ta' l-estimi kif imfissra fit-Trattat. (13) Il-miżuri meħtieġa għall-implimentazzjoni ta' dan ir-Regolament għandhom ikunu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li jsemmi l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni [7]. (14) It-Trattat ma jsemmix setgħat ħlief, dawk ta' l-Artikolu 308, għall-adozzjoni ta' dan ir-Regolament, ADOTTA DAN IR-REGOLAMENT: L-Artikolu 1 Il-Komunità għandha tgħin lit-Turkija biex tħejji biex issir membru, billi jitwaqqfu rabtiet aktar mill-qrib ma' l-Unjoni Ewropea fl-oqsma kollha li għandhom x'jaqsmu mat-tisħiħ ta' l-għaqda doganali. L-Artikolu 2 L-ammont ta' referenza finanzjarja għall-implimentazzjoni ta' dan ir-Regolament għall-perjodu mill-2000 sa l-2002 għandu jkun ta' 15-il miljun EUR. Il-voti ta' kull sena għandhom ikunu awtorizzati mill-awtorità ta' l-estimi skond il-limiti tal-prospettiva finanzjarja. L-Artikolu 3 1. Dawk li jgawdu minn proġetti u ħidmiet ta' kooperazzjoni jistgħu jinkludu mhux biss lill-Istat Tork u lir-reġjuni, imma wkoll lill-awtoritajiet lokali, organizzazzjonijiet reġjonali, aġenziji pubbliċi, komunitajiet lokali jew tradizzjonali, organizzazzjonijiet ta' appoġġ lil negozji, kooperattivi u lis-soċjeta ċivili, partikularment għaqdiet, fondazzjonijiet u organizzazzjonijiet mhux governattivi. 2. Fejn ikun nieqes element essenzjali biex tkompli l-għajnuna lit-Turkija, partikularment f'każ ta' ksur tal-prinċipji demokratiċi, l-istat tad-dritt, id-drittijiet tal-bniedem u l-libertajiet fundamentali, u l-liġi internazzjonali, il-Kunsill, li jaġixxi b'maġġoranza kwalifikata fuq proposta mill-Kummissjoni, jista' jiddeċidi fuq l-aħjar miżuri li jkollu jieħu. 3. Il-Kummissjoni għandha tgħarraf bil-programm indikattiv tagħha lill-kumitat imsemmi fl-Artikolu 7 (il-Kumitat MED) u lill-kumitat ekonomiku u soċjali konġunt KE-Turkija. L-Artikolu 4 Proġetti u ħidmiet ta' kooperazzjoni jistgħu jkunu ffinanzjati, partikularment fl-oqsma li ġejjin: (a) appoġġ biex il-liġijiet tat-Turkija jkunu jaqblu ma' dawk tal-Komunità u għajnuna għall-iżvilupp istituzzjonali li jkollu x'jaqsam ma' dak it-tibdil; (b) aċċess għal suq wieħed, magħdud l-iżvilupp ta' strumenti meħtieġa ta' ċertifikazzjoni u kwalità; (ċ) l-għajnuna għal-liberalizzazzjoni tal-movimenti tal-kapital bejn il-Komunità u t-Turkija; (d) kooperazzjoni biex tkun żviluppata l-għaqda doganali bejn il-Komunità Ewropea u t-Turkija, partikularment biex iddaħħal lit-Turkija fis-sistema pan-Ewopea tar-regoli ta' oriġini u jingħata appoġġ lis-sehem fil-Konvenzjonijiet dwar il-Ġarr u d-Dokument Amministrattiv Waħdieni; (e) għajnuna lit-Turkija biex tadatta l-politika agrikola tagħha biex jidħlu l-miżuri tas-CAP meħtieġa għat-twaqqif tal-moviment ħieles ta' prodotti agrikoli; (f) kooperazzjoni fl-oqsma veterinarji u s-saħħa tal-pjanti; (g) is-sehem tat-Turkija f'għadd ta' programmi u aġenziji Komunitarji li għandhom x'jaqsmu ma ħwejjeġ li jinkludu l-ambjent, ir-riċerka, l-edukazzjoni, it-taħriġ u ż-żgħażagħ; (h) kooperazzjoni dwar il-politika tal-kompetizzjoni u l-politika dwar il-konsumatur, teknoloġiji ġodda u s-soċjetà ta' l-informatika; (i) kooperazzjoni dwar il-ġustizzja u l-affarijiet ta' l-intern; (j) kull xorta ta' kooperazzjoni li tara li tiddefendi u tmexxi 'l quddiem id-demokrazija, l-istat tad-dritt, id-drittijiet tal-bniedem u l-ħarsien tal-minoranzi. L-Artikolu 5 1. Appoġġ finanzjarju taħt dan ir-Regolament għandu jieħu l-forma ta' għotjiet. 2. L-istrumenti li għandhom jitħaddmu matul il-ħidmiet milquta b'dan ir-Regolament għandhom jinkludu, fil-limiti stabbiliti waqt il-proċedura ta' l-estimi ta' kull sena mill-awtorità ta' l-estimi, għajnuna teknika, taħriġ jew servizzi oħra, provvisti u xogħlijiet, flimkien ma' verifiki u xogħol ta' valutazzjoni u sorveljanza. 3. Finanzjament Komunitarju jista' jolqot investiment, ħlief għal xiri ta' bini, u spejjeż rikurrenti (magħduda l-ispejjeż amministrattivi, ta' manutenzjoni u ta' tħaddim), meqjus il-fatt li l-proġett għandu jara li dawk li jgawdu minnu jagħmlu tajjeb għall-ispejjeż tiegħu. 4. Għandha tintalab għotja finanzjarja mill-imsieħba msemmija fl-Artikolu 3 għal kull ħidma ta' kooperazzjoni. L-għotja mitluba għandha tkun skond il-mezzi ta' dawk l-imsieħba u x-xorta ta' ħidma. F'każijiet speċifiċi fejn l-imsieħeb tkun għaqda mhux governattiva jew għaqda bbażata fil-Komunità, l-għotja tista' ma tkunx fi flus. 5. Jistgħu jinstabu opportunitajiet għall-finanzjament konġunt ma' min jagħti fondi oħra, speċjalment ma' Stati Membri. 6. Għandhom jittieħdu l-miżuri meħtieġa biex jissemma l-aktar il-karattru Komunitarju ta' l-għajnuna mogħtija taħt dan ir-Regolament. 7. Il-Kummissjoni, flimkien ma' l-Istati Membri, tista' tieħu kull inizjattiva meħtieġa biex tara li jkun hemm koordinazzjoni tajba ma' min jagħti fondi oħra. L-Artikolu 6 1. Il-Kummissjoni għandha tistma, tapprova u tamministra ħidmiet milquta b'dan ir-Regolament skond il-proċeduri ta' l-estimi li jkunu fis-seħħ, u partikularment dawk imsemmija fir-Regolament Finanzjarju tal-21 ta' Diċembru 1977 li japplika għall-estimi ġenerali tal-Komunitajiet Ewropej [8]. 2. L-istima ta' proġetti u ta' programmi għandha tqis dan li ġej: (a) l-effetti tal-ħidmiet u kemm ikunu sostenibbli; (b) xejriet kulturali u soċjali, u dawk fuq bażi ta' sess u ambjent; (ċ) iż-żamma u l-ħarsien ta' l-ambjent skond il-prinċipji ta' żvilupp sostenibbli; (d) żvilupp istituzzjonali meħtieġ biex jinkisbu l-għanijiet tal-proġett; (e) esperjenza miksuba minn ħidmiet ta' l-istess xorta. 3. Deċiżjonijiet dwar għotjiet ta' aktar minn EUR 2 miljun għal ħidmiet individwali mħallsa taħt dan ir-Regolament għandhom jittieħdu skond il-proċedura msemmija fl-Artikolu 7(2). Il-Kummissjoni għandha tgħarraf fil-qosor lill-Kumitat MED b'kull deċiżjoni dwar finanzjament li tkun beħsiebha tieħu dwar proġetti u programmi ta' inqas minn EUR 2 miljuni. It-tagħrif għandu jkun għal min iridu mill-inqas ġimgħa qabel ma tittieħed id-deċiżjoni. Il-Kummissjoni għandha tieħu l-passi kollha meħtieġa biex tħaffef l-għotja ta' għajnuna lill-għaqdiet mhux governattivi żgħar li ma jagħmlux qligħ. 4. Sakemm neqfa jew ħtieġa żejda ma jkunux aktar minn 20 % ta' l-ewwel għotja murija fid-deċiżjoni ta' finanzjament, il-Kummissjoni tkun awtorizzata li tapprova, mingħajr ma ssaqsi għall-opinjoni tal-Kumitat MED, kull għotja oħra meħtieġa għal nefqiet żejda tassew jew mistennija dwar il-ħidmiet. Fejn l-għotja żejda msemmija fl-ewwel sub-paragrafu tkun anqas minn 4 miljun EUR, il-Kumitat MED għandu jkun mgħarraf bid-deċiżjoni meħuda mill-Kummissjoni. Fejn l-għotja żejda tkun aktar minn 4 miljun EUR, imma anqas minn 20 % ta' l-għotja ta' l-ewwel, tkun meħtieġa l-opinjoni tal-Kumitat. 5. Il-ftehim jew il-kuntratti kollha finanzjarji magħmula taħt dan ir-Regolament għandhom isemmu illi l-Kummissjoni u l-Qorti ta' l-Awdituri jistgħu jagħmlu kontrolli fuq il-post skond il-proċeduri tas-soltu msemmija mill-Kummissjoni taħt ir-regoli fis-seħħ, u partikularment dawk tar-Regolament Finanzjarju. 6. Fejn ix-xogħlijiet jaqgħu taħt xi ftehim finanzjarju bejn il-Komunità u t-Turkija, dawn il-ftehim għandhom jgħidu li l-ħlas ta' taxxi, dazji jew kull piżijiet oħra ma jsirx mill-Komunità. 7. Sehem fis-sejħiet għall-offerti u l-għoti ta' kuntratti għandu jkun miftuħ taħt l-istess kundizzjonijiet għal kull persuna naturali jew legali ta' l-Istati Membri u tat-Turkija. 8. Provvisti għandhom jiġu mill-Istati Membri jew mit-Turkija. L-Artikolu 7 1. Il-Kummissjoni għandha tkun megħjuna mill-kumitat imwaqqaf mir-Regolament (KE) Nru 1488/96 [9], magħruf bħala "il-Kumitat MED". 2. Fejn jissemma dan il-paragrafu, l-Artikoli 4 u 7 tad-Deċiżjoni 1999/468/KE għandhom japplikaw. Il-perjodu msemmi fl-Artikolu 4(3) tad-Deċiżjoni 1999/468/KE għandu jkun ta' tliet xhur. 3. Il-Kummissjoni għandha tagħmel ir-regoli tal-proċedura tagħha. L-Artikolu 8 Darba kull sena, għandu jkun hemm qbil ta' fehmiet, f'laqgħa tal-kumitat MED, wara diskors ta' daħla mir-rappreżentant tal-Kummissjoni, dwar il-programm indikattiv fuq il-ħidmiet li jkunu ser isiru fis-sena ta' wara. Il-Parlament Ewropew għandu jkun mgħarraf bil-proposti u bir-riżultat tad-diskussjonijiet. L-Artikolu 9 Fl-ewwel tliet xhur ta' kull sena, il-Kummissjoni għandha tibgħat rapport lill-Parlament Ewropew u lill-Kunsill. Dan ir-rapport għandu jkollu mill-anqas dan li ġej: (a) ġabra dettaljata tal-ħidmiet iffinanzjati matul is-sena finanzjarja ta' qabel; (b) il-programm indikattiv maħsub għas-sena finanzjarja li tkun, u l-qagħda ta' progress tal-ħidmiet imsemmija hemmhekk; (ċ) it-tbassir għall-programm u l-ħidmiet li jkollhom isiru matul is-sena finanzjarja li tkun ġejja; (d) ġabra tal-konklużjonijiet tal-valutazzjonijiet li jkunu saru, fejn ikun meħtieġ, magħduda dawk dwar ħidmiet speċifiċi; (e) tagħrif dwar l-għaqdiet li magħhom ikunu saru l-ftehim jew il-kuntratti. L-Artikolu 10 Il-Kummissjoni għandha regolarment tivvaluta l-ħidmiet imħallsa mill-Komunità biex tara jekk l-għanijiet tal-ħidmiet inkisbux u biex tagħti gwida biex jitjieb l-effett tal-ħidmiet fil-ġejjieni. Il-Kummissjoni għandha tibgħat lill-Kumitat MED ġabra tal-valutazzjonijiet magħmula, biex, jekk ikun meħtieġ, dan ta' l-aħħar ikun jista' jarahom. Rapporti dwar valutazzjonijiet għandhom ikunu f'kull Stat Membru għal min jitlobhom. L-Artikolu 11 Sa mhux aktar tard mit-30 ta' Ġunju 2002 il-Kummissjoni għandha tibgħat lill-Parlament Ewropew u lill-Kunsill stima ta' kollox tal-ħidmiet imħallsa mill-Komunità taħt dan ir-Regolament, flimkien ma' suġġerimenti dwar il-ġejjieni ta' dan ir-Regolament u, jekk ikun meħtieġ, proposti biex isirlu tibdil. L-Artikolu 12 Dan ir-Regolament għandu jidħol fis-seħħ fl-għoxrin jum wara li jkun ippubblikat fil-Ġurnal Uffiċjali tal-Komunitajiet Ewropej. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fil-Lussemburgu, fl-10 ta' April, 2000. Għall-Kunsill Il-President J. Gama [1] ĠU C 408, tad-29.12.1998, p. 14. [2] Opinjoni mogħtija fl-4 ta' Diċembru, 1999 (għadha mhix ippubblikata fil-Ġurnal Uffiċjali). [3] ĠU C 17, tat-22.1.1996, p. 46. [4] ĠU C 313, tat-12.10.1998, p. 176. [5] ĠU C 398, tal-21.12.1998, p. 57. [6] ĠU C 172, tat-18.6.1999, p. 1. [7] ĠU L 184, tas-17.7.1999, p. 23. [8] ĠU L 356, tal-31.12.1977, p.1. Dan ir-Regolament kien l-aħħar emendat bir-Regolament (KE) Nru 2673/1999 (ĠU L 326, tat-18.12.1999, p. 1). [9] Regolament tal-Kunsill (KE) Nru 1488/96 tat-23 ta' Lulju 1996 dwar miżuri finanzjarji u tekniċi li jmorru flimkien (MEDA) b'appoġġ għar-riforma ta' l-istrutturi ekonomiċi u soċjali fil-qafas tas-sħubija Euro-Mediterranja (ĠU L 189, tat-30.7.1996, p. 1). Dan ir-Regolament kien emendat bir-Regolament (KE) Nru 780/98 (ĠU L 113, tal-15.4.1998, p. 3). --------------------------------------------------